# Emnevalg

Social mobilitet

## Emnebegrundelse

Jeg synes, at social mobilitet er et spændende emne. Det er tankevækkende, at forældres sociale status har stor betydning for deres børns muligheder, selv i et velfærdssamfund med lige adgang til uddannelse.
Jeg vil gerne finde ud af hvilke positive og negative konsekvenser, det har for et samfund at have lav eller høj social mobilitet.

Jeg synes, det kunne være spændende at undersøge, om der er nogle elementer i det nye udspil til gymnasiereform, der forringer den sociale mobilitet. Særligt spørgsmålet om en karaktergrænse.
Jeg vil gerne vide hvilke parametre, der har en påvirkning på den sociale mobilitet. Jeg vil undersøge, om velfærd og lighed påvirker den sociale mobilitet.

Jeg vil gerne finde ud af, hvilke lande der har høj social mobilitet, og hvordan det kan være.
Jeg ved, at USA har lav social mobilitet på trods af `the American dream`, og jeg vil gerne forstå hvorfor. Jeg vil også prøve at undersøge, hvilke andre lande der har lav social mobilitet, og hvordan det kan være.
Jeg vil undersøge, hvordan vi sikrer en høj social mobilitet, og hvem der dermed har ansvaret for den.

Social mobilitet er relevant for mig, fordi jeg gerne vil vide noget om vores samfundsindretning, og hvordan vi kan sikre et ´perfekt samfund´. Jeg synes, at høj social mobilitet er en nødvendig, for at vi har lige muligheder i vores samfund.

Andre skal høre om social mobilitet, fordi der er nogle ydere omstændigheder, der hæmmer nogle børn i vores samfunds muligheder for at højtuddanne sig. De skal høre mit oplæg, fordi jeg vil give et bud på, hvordan vi kan indrette vores samfund, så ingen bliver hæmmet af deres forældres social status. Det er vigtigt, at vi holder os for øje at politiske beslutninger og samfundsindretninger kan have en konsekvens for den sociale mobilitet.

## Problemformulering

Jeg vil redegøre for begrebet social mobilitet. Herefter vil jeg analysere hvilke parametre, der har en påvirkning på den sociale mobilitet. Jeg vil analysere, om der er elementer i det nye gymnasieudspil, der forringer den sociale mobilitet. Jeg vil også analysere social mobilitet i Skandinavien, USA, UK og Tyskland. Jeg vil vurdere, hvordan vi kan sikrer en høj social mobilitet. Jeg vil vurdere, hvem der har ansvaret for social mobilitet.

## Produktbeskrivelse

I mit kreative produkt skal publikummet trække kort med forældre på. Derefter bliver de placeret i grupper i henhold til forældreuddannelse. Derpå viser jeg, hvor mange der statistisk set får lavere, højere eller den samme uddannelse som deres forældre.
Efter det vil jeg visualisere, hvad der kan skabe høj social mobilitet ved hjælp af nogle modeller.
Derpå gentages øvelsen, hvor alle har ret til at flytte sig derhen, hvor de vil. Dette skal illustrere forskellen mellem en situation med høj social mobilitet og en situation med lav social mobilitet.
Mit produkt svarer på, hvordan vi kan sikrer en høj social mobilitet. Og det viser vigtigheden i høj social mobilitet.
Mit kreative produkt har jeg lavet ved at lave nogle kort med billeder og tekst på, dem har jeg fået lamineret. Jeg har også printet Maslows behovspyramide og highlightet det øverste trin. Jeg har printet tre personer ud og sat dem sammen, i deres hænder er der penge.
Jeg har taget en papkasse og dækket den med gaffa tape, og jeg har skrevet på den.

## Disposition

**\*Power point**
-Problemformulering
-Hvad er social mobilitet?
-Hvilke parametre har indflydelse på den sociale mobilitet?
-Kan det nye gymnasieudspil skabe forringet social mobilitet?
-Hvilke lande har høj social mobilitet? Hvorfor?
-Hvilke lande har lav social mobilitet? Hvorfor?
-Hvilke konsekvenser har lav social mobilitet for den enkelte og vores samfund?
-Er der en sammenhæng mellem velfærd og social mobilitet?
-Er der en sammenhæng mellem lighed og social mobilitet?
-Hvordan sikrer man en høj social mobilitet?
-Hvem har ansvaret for en høj social mobilitet?
**\*Kreativt produkt
\*Spørgsmål**

## Konklusion

Jeg har fundet ud af, at begrebet social mobilitet dækker over, hvordan børns uddannelse og sociale status er påvirket af deres forældres uddannelse og sociale status.
Jeg har fundet ud af, at det er flere forskellige faktorer, der har en påvirkning på den sociale mobilitet. Forhold som omfordeling af goder (økonomisk lighed), modernisering af samfundet (økonomisk vækst), radikal modernisering af samfundet (individualisering og refleksive valg), en lang samlet skolegang for alle og lighedsideologi er alle faktorer, der kan højne den sociale mobilitet. Et samfund med en lav grad af omfordeling (økonomisk ulighed), tradition og nedarvende vaner og liberal ideologi er alle faktorer, der kan forringe den sociale mobilitet.
Jeg har fundet ud af, at man endnu ikke kan vide, om det nye gymnasieudspil vil have en positiv eller negativ påvirkning på den sociale mobilitet. På den ene side ville en karaktergrænse ramme klart flest fra uddannelsesfremmede hjem, og dermed muligvis føre til lavere social mobilitet. På den anden side er det muligt, at en eventuel karaktergrænse ville skille netop de elever fra, som sandsynligvis ville få dårlige resultater og dermed lav mulighed for at blive optaget på videregående uddannelser. For de elever egner en erhvervsuddannelse sig måske bedre, og en karaktergrænse ville måske derfor få dem i gang med en uddannelse, der samlet set giver dem bedst mulighed for social mobilitet. Det kan også være, at en karaktergrænse vil skærpe fokus hos elever i folkeskolen.
Jeg har fundet ud af, at Skandinavien har høj social mobilitet. Det kan skyldes, at vi har en stor omfordeling af goder. Vi deler også først børn i uddannelsessystemet efter 9. klasse, så der er sandsynligvis ikke nogle akademiske talenter, der bliver sat på et ´b-hold´. I Skandinavien har vi været igennem en modernisering, der har øget vores velstand. I et samfund med høj velstand har den enkelte fået dækket sine basale behov som f.eks. mad, bolig og omsorg. Derfor er der plads til individuel selvrealisering, der også kaldes radikal modernisering af samfundet. Særligt i USA men også i UK er der høj brugerbetaling og lav omfordeling af samfundsgoder, så derfor bliver det svært for børn af forældre med lav uddannelse og lav social status at betale for uddannelse. Tyskland ligger gennemsnitligt i forhold til andre rige lande målt i social mobilitet. I Tyskland deler man elever uddannelsessystemet meget tidligt, allerede omkring dansk 4. klasse. Derfor kan der gå nogle akademiske talenter, der endnu ikke har vist deres kvaliteter, tabt. De kan blandt andet komme fra ufaglærte hjem.
Jeg har fundet ud af, at der er flere ting der spiller ind, hvis man vil prøve at sikre høj social mobilitet. Ud over de ovennævnte ting er det også vigtigt, at man starter allerede i børnehaven med at vække børns interesse for tal og ord, da det har vist sig også at kunne have en positiv påvirkning på den sociale mobilitet.
Jeg har fundet ud af, at man kan dele ansvaret for social mobilitet på fire grupper. Man kan sige, at vi alle har et ansvar for den måde, vi overordnet indretter samfundet på. For eksempel spiller det en rolle, hvilken ideologi, man vælger at indrette samfundet på baggrund. Politikere både nationalt og kommunalt har ansvar for social mobilitet. De skal sikre, at uddannelsessystemet og daginstitutioner er underlagt regler, der bedst muligt fremmer social mobilitet. Lærere og pædagoger har også et ansvar for at støtte børns udvikling, så de kan blive socialt mobile. Endelig har familier muligheder for at motivere børn til at nå så langt de kan, men det kan være vanskeligt at bryde traditioner og vaner.

## Litteraturliste

<http://universitetsavisen.dk><http://ufm.dk/publikationer/2014/filer-2014/social-mobilitet-sammenhaenge-mellem-studerende-og-foraeldres-uddannelsesniveau.pdf>
[http://www.econ.ku.dk/nf/Årsmøder/Årsmøde%202008/Koldingfjord%202008/Niels%20Ploug/NØF%202008\_Session\_Ulighed\_Baggrundsdokument\_SFI.pdf](http://www.econ.ku.dk/nf/%C3%85rsm%C3%B8der/%C3%85rsm%C3%B8de%202008/Koldingfjord%202008/Niels%20Ploug/N%C3%98F%202008_Session_Ulighed_Baggrundsdokument_SFI.pdf)
<http://www.socialpedagogik.dk/pdf/paed-forsk-og-diskursen_om_social_arv.pdf>
<http://www.aspecthighschool.com>
<http://sociologiskset.systime.dk/index.php?id=frontpage>
<http://denstoredanske.dk>
<http://www.information.dk/295593>
<http://www.information.dk/295914>
<http://www.folkeskolen.dk/508672/foraeldrenes-uddannelse-afgoer-afgangskarakterer>